Pro Hungaria Sacra: Szíria - Legkevesebb kilencven keresztényt hurcolt el az Iszlám Állam
Szíria - Legkevesebb kilencven keresztényt hurcolt el az Iszlám Állam
Legalább kilencven embert elraboltak az Iszlám Állam (IÁ) fegyveresei két, kurd ellenőrzés alatt lévő asszír keresztény faluból az északkelet-szíriai el-Haszeke tartományban - közölte kedden az Emberi Jogok Szíriai Megfigyelő Központja (OSDH).
Az IÁ hétfőn megtámadta Tell-Samirán és Tell-Hermúz falvakat, és kilencven lakost elrabolt - közölte Rámi Abder-Rahmán, a londoni székhelyű emigráns szervezet vezetője. Arról nem értesült az OSDH, hogy a foglyokat hova vitték.
El-Haszeke tartomány egy részét a kurd harcosok, más részét az Iszlám Állam tagjai ellenőrzik, de az azonos nevű városban a Bassár el-Aszad elnök kormányához hű erőknek is vannak állásaik. A helyi kurd milícia, a Népvédelmi Egységek (YPG) offenzívát hajt végre a térségben, s 24 falut és tanyát szállt meg. Célja az, hogy visszafoglalja a IÁ kezén lévő, jelenleg az Egyesült Államok vezette szövetségesek által bombázott Tell-Hamísz települést.
Az YPG az Iszlám Állam nyugatabbra fekvő erődítményében, Rakka kormányzóságban is támadást indított, és 19 falut elfoglalt, miután sikerült az iszlamista szélsőségeseket kiszorítania Kobani határvárosból és környékéről.
Címkék: Iraki és Levantei Iszlám Állam , Iszlamisták , Keresztényüldözés , Nesztoriánus keresztények , Szíria